MUSIBLA 179

Kaixo entzule! **Markos Untzeta**k disko orekatua egin du, zinez, bere *Ekilibristak* ez du ez oreka galtzen. Irudi ederra iruditzen zaigu diskoari gorputza ematen dion oreka mantentzearena. Amerikana arloan mugitzen da Markos, ondo egindako abestiak eta bere ahotsa pertsonala da oso, bere istorioak bezainbeste. **MICE** proiektuaren atzean Miren Narbaiza musikari eibartarra dago. Oraintsu kaleratu du *Lautada* izeneko diskoa, Arabako paisaiak bustitako diskoa, zabaltasun mugagabe horrek dakarren arnasa sumatzen da bertan. Disko betea. **Courtney Marie Andrews** musikariak ibilbide luzea dauka. 2008an estreinatu zen *Urban Myths* disko luzearekin eta oraintsu etorri zaigu *Loose Future* disko ederrarekin. Arizonakoa izanda, hango desertuko usaina atzeman daiteke bere abestietan. Ohioko **The Black Keys** taldeak 2010ean ateratako disko batekin segituko dugu orain. *Brothers* diskoa. Bertatik bi abesti. Gasteizko **Pasadena** taldea Izaki Gardenak eta Liher taldeko kide banarekin sortu zen eta euren lehenengo diskoari dotorezia berezi bat dario. Titulu homonimoa du albumak eta zinez merezi du ez ahaztea. Duela gutxi Mimi Parker zendu zen, **Low** taldeko bateria joleak abandonatu gaitu euren *Hey What* diskoa oraindik biratzen ari zirelarik. Gaur bertatik bi abesti ekarri ditugu gure saiora. Eta bukatzeko, **OGI** musikariaren azken albuma. Aurreko saioan entzuten egon ginen eta oraingoan ere gauza bera egingo dugu, izan ere *Monologues* diskoak paisaia ederra dauzka, OGIren ahotsak laztan eta musikak gatibatu.